b'\n_START_ARTICLE_\nCatherine Malabou\n_START_SECTION_\nLa seva obra\n_START_PARAGRAPH_\nEl concepte de "plasticitat" es troba en el centre de la filosofia de Catherine Malabou. La pensadora defineix la plasticitat com "l\'esquema motor hermen\xc3\xa8utic de la nostra nova \xc3\xa8poca", tot oposant-la a l\'elasticitat. Mentre que la darrera es defineix per la capacitat de retornar a la seva forma anterior, la plasticitat \xc3\xa9s producci\xc3\xb3 de forma, tant en un sentit positiu com negatiu, \xc3\xa9s a dir: "donaci\xc3\xb3" i "recepci\xc3\xb3" de forma, a la vegada que "destrucci\xc3\xb3 formativa" de forma. Aquesta idea \xc3\xa9s parcialment derivada de l\'obra de George Wilhelm Friedrich Hegel, i de la ci\xc3\xa8ncia m\xc3\xa8dica, com per exemple de la recerca en c\xc3\xa8l\xc2\xb7lules mares i el concepte de neuroplasticitat. El 1999, Malabou va publicar Voyager amb Jacques Derrida, i va escriure conjuntament amb ell La Contre-all\xc3\xa9e. La seva obra Les nouveaux bless\xc3\xa9s (2007) tracta els intersticis entre neuroci\xc3\xa8ncia, psicoan\xc3\xa0lisi i filosofia, conjuntament des del fenomen del trauma._NEWLINE_En els darrers anys, Malabou ha comen\xc3\xa7at a tocar una quantitat cada cop m\xc3\xa9s gran de temes de recerca i escriptura. Coincidint amb la seva exploraci\xc3\xb3 sobre la neuroci\xc3\xa8ncia, ha augmentat la c\xc3\xa0rrega pol\xc3\xadtica dels seus escrits filos\xc3\xb2fics. Aquesta polititzaci\xc3\xb3 \xc3\xa9s evident a partir del llibre Qu\xc3\xa8 haur\xc3\xadem de fer amb el nostre cervell? i prossegueix en Les nouveaux bless\xc3\xa9s, aix\xc3\xad com en el seu llibre sobre feminisme Changer de diff\xc3\xa9rence, le f\xc3\xa9minin et la question philosophique (publicat per edicions Galil\xc3\xa9e el 2009) i en el seu llibre sobre els sense sostre i l\'emerg\xc3\xa8ncia social (La grande exclusion, editat per Bayard)._NEWLINE_Malabou prepara un llibre amb Adrian Johnston sobre l\'afecte en Descartes, Spinoza i la neuroci\xc3\xa8ncia, aix\xc3\xad com un nou llibre sobre el significat pol\xc3\xadtic de la vida a la llum dels descobriments biol\xc3\xb2gics recents, especialment l\'epigen\xc3\xa8tica. Aquesta obra tractar\xc3\xa0 el concepte de "vida nua" de Giorgio Agamben i la noci\xc3\xb3 de biopoder en Michel Foucault, subratllant la manca de definicions biol\xc3\xb2giques cient\xc3\xadfiques d\'aquests conceptes, i el significat pol\xc3\xadtic d\'aquest buit.'